辭弔富沙梨山大王祠
作者：鄭起
朝代：宋

paragraphs: 梨山之陽兮有廟煌煌，州人祭享兮釃酒椎羊。
王之未死兮守土此方，王之既死兮州人不忘。
建山之峭兮建水之長，建秔之粲兮建茗之香。
州人禱福兮王錫吉祥，魂之來歆兮靈旗央央。
蛇虎遁伏兮松桂芬芳，梨花燁燁兮王之甘棠。
自古詩人兮憔悴異常，王之爵位兮何嗇于唐。
昔駕五馬兮今衣衮裳，詩人之窮兮詩人之昌。